Iran dreig met vergelding; Trump staan vasDerduisende mense het Sondag in Mashhad opgeruk. Foto:(Mohammad Hossein Thaghi/Tasnim News Agency via AP) Iran het aangekondig dat hy hom nie langer sal onderwerp aan enige beperkings ingevolge die kernwapenooreenkoms van 2015 nie terwyl die Irakkese parlement ŉ beroep gedoen het vir die onttrekking van alle Amerikaanse troepe uit dié land. Iran het die kernwapenooreenkoms in 2015 met die VSA en ander wêreldmagte onderteken. Pres. Donald Trump het die ooreenkoms al in 2018 laat vaar en ekonomiese sanksies teen Teheran verskerp. Trump het intussen gedreig om miljarde dollars vergoeding van Irak te eis of “sanksies op te lê wat hulle nog nooit vantevore gesien het nie” as daar voortgegaan word met die uitsetting van Amerikaanse troepe. Pres. Donald Trump. Foto: (AP Photo/Kevin Wolf) Die jongste verwikkelinge volg nadat derduisende mense in Ahvaz en Mashhad opgeruk het toe genl.maj. Kassem Soleimani se lyk uit Bagdad daar aangekom het. Soleimani, Iran se top- militêre bevelvoerder, het Vrydag gedurende ŉ Amerikaanse lugaanval op Irak in Bagdad gesterf. Soleimani (62) was die hoof van dié land se elite-Koedsmag. Iran dreig sedertdien met vergelding. Trump het Sondag volgehou dat Irannese erfenisterreine ook geteiken kan word, ondanks waarskuwings dat dit as ŉ oorlogsmisdaad onder internasionale reg beskou kan word. Foto: (AP Photo/Alex Brandon) “Hulle mag ons mense doodmaak. Hulle mag ons mense martel en vermink. Hulle word toegelaat om bomme langs die pad te plant en ons mense op te blaas. En ons mag nie aan hul erfenisterreine raak nie? Dit werk nie so nie,” het Trump gesê. Mike Pompeo, die VSA se minister van buitelandse sake, het gesê die Amerikaanse weermag sal nie huiwer om nog Irannese leiers te teiken indien die Islamitiese Republiek terugveg nie. Trump se administrasie het ook Sondag vrae beantwoord oor die wettigheid van die lugaanval waarin Soleimani dood is. Volgens Pompeo sou die administrasie “strafbaar nalatig” gewees het in sy plig om die VSA te beskerm as hy nie Soleimani doodgemaak het nie. Pompeo het ook volgehou dat Soleimani aanvalle op die VSA beplan het.